Nýi Barnaspítalinn að verða tilbúinn . Skynsamlegt hús fyrir góða starfsemi - segir Ásgeir Haraldsson prófessor um nýbyggingu Barnaspítala Hringsins Það má meta þjóðfélög eftir því hvernig þau búa að veikum börnum sínum . Þessi orð eru Ásgeiri Haraldssyni prófessor og forstöðumanni á Barnaspítala Hringsins töm á tungu . Nú þegar hillir undir nýjan barnaspítala á Landspítalalóðinni er það niðurstaða hans að með byggingunni sé stigið skref í þá átt að Ísland standist slíkt próf. Undir lok janúar rætist langþráður draumur margra þegar nýtt og glæsilegt húsnæði verður tekið í notkun . Læknablaðið tók forskot á sæluna og fékk Ásgeir til að sýna blaðamanni húsakynnin á miðri aðventu . Þá voru iðnaðarmenn enn að störfum , lítill sem enginn búnaður kominn á sinn stað og hæðirnar fjórar mislangt á veg komnar . Sama dag var nýtt listaverk afhjúpað en það er gert af Sigurði Guðmundssyni myndlistarmanni og er einkar glæsilegt . Það leyndi sér ekki að Ásgeir er stoltur og ánægður með nýja húsið . " Hér er enginn íburður en allt ákaflega vel gert og fallega . Þegar við hófum undirbúning að byggingu hússins kölluðum við til ýmsa hópa starfsfólks og notenda og báðum þá að búa til ítarlega þarfagreiningu . Flestir starfsmenn tóku þátt í þeirri vinnu . Þessi góði undirbúningur er nú að skila sér . Hér er öllu haganlega fyrir komið , gott pláss og margir hlutir hafa tvennan og jafnvel þrennan tilgang , " segir hann . Þegar blaðamaður hafði samband við Ásgeir var honum stefnt á vökudeildina á kvennadeildinni þar sem fyrirburum og öðrum nýburum sem fylgjast þarf með er sinnt . Tilgangurinn var að sýna muninn en þegar blaðamann bar að garði voru þar 10 börn á deild sem með réttu ætti að rúma tvö til þrjú börn . Starfsfólkið þurfti að smeygja sér á milli rúma og augljóst að til þess að allt gengi upp þurfti samkomulagið að vera gott . Svo lá leiðin yfir í nýja húsið sem tengist kvennadeildinni ( sem hét nú reyndar fæðingardeild þegar blaðamaður kom þar í heiminn um miðja síðustu öld ) á tveimur stöðum . Fæðingarstofurnar verða áfram á sínum stað á efstu hæð en gjörgæslan og hágæslan verður rétt handan við hornið í nýja húsinu . Þar hefur þessi starfsemi tvær stórar stofur til umráða , hvora um sig öllu stærri en núverandi deild og eru þá ótaldar geymslur og annað stoðrými . Húsaskipan er að öðru leyti með þeim hætti að á neðstu hæð er bráðamóttaka ásamt göngu - og dagdeildum . Þar er einnig kaffitería sem Hringurinn mun starfrækja og verður hún opin öllum starfsmönnum og almenningi . Þar verður flygill og aðstaða til tónleikahalds sem ætlunin er að verði fastur liður í starfi spítalans . Þessi hæð tengist svo öðrum hlutum spítalans um undirgöng en þar sem þau hefjast verður kennslustofa og " auditorium " , sérbúinn fyrirlestrasalur fyrir allan Landspítalann sem tekur á annað hundrað manns í sæti , raunar sá fyrsti sem rís við spítalann . Á annarri hæð verða skrifstofur , skóli , leikskóli , kapella og fleira , allt saman starfsemi sem á það sammerkt að þurfa ekki " gas eða súr " úr vegg eða sérstakan sjúkrahúsbúnað . Á þriðju hæð eru lyflækningadeild og barnaskurðdeild , sú eina sinnar tegundar hér á landi . Einnig er þar stofa þar sem hægt verður að taka á móti brunasjúklingum sem þurfa að vera í einangrun . Þar er legudeild með einbýli og tveggjamanna stofur , dagstofa þar sem börnin og aðstandendur geta matast og fleira . Á efstu hæð er svo vökudeildin og lyflækningadeild fyrir yngri börn . Á vökudeildinni eru meðal annars tvær gjörgæslustofur , fyrir fjögur eða sex börn þar sem einnig verður hægt að gera minniháttar skurðaðgerðir . Hins vegar er hágæsla þar sem rúm er fyrir allt að 12 börn sem ekki þurfa að vera í öndunarvél . Á þeirri hæð verður einnig hægt að taka við hópum sem þurfa að vera í einangrun . Að sögn Ásgeirs verða legurúm á spítalanum um það bil 80 talsins sem er svipað og á núverandi barnadeildum . Þótt rúmunum fjölgi ekki mun öll aðstaða til að sinna veikum börnum batna verulega , svo ekki sé minnst á það hversu miklum framförum allur aðbúnaður að börnum og aðstandendum þeirra tekur . Auðheyrt er á honum að mikið hefur verið lagt upp úr því að gera vist barna og unglinga sem þarna þurfa að dvelja sem bærilegasta . Inni á öllum stofum eru sófar fyrir foreldra þar sem þeir geta lagt sig yfir nótt ef svo ber undir . Auk þess eru herbergi á nokkrum stöðum fyrir foreldra , meðal annars tvö með eldunaraðstöðu þar sem mamma getur eldað grjónagrautinn fyrir Nonna sinn . Eitt herbergi er ætlað unglingum en þar geta þeir tekið á móti gestum . Þar er allt til alls : sjónvarp , tölva og stereógræjur . " Þau geta bara lokað að sér og spilað Rammstein , " segir Ásgeir . Við hvert rúm eru líka lagnir fyrir sjónvarp og tölvu og fyrir yngri börnin er ævintýraherbergi með tilheyrandi búnaði . Á spítalanum verður starfræktur grunnskóli og leikskóli fyrir börn sem þar dvelja . Kennarar eru starfandi á Barnaspítalanum og hafa yfir að ráða fjarfundabúnaði svo börnin geti verið í beinu sambandi við skólann sinn og fylgst með bekkjarfélögunum . Fjarfundabúnaður verður einnig fyrir starfsfólk spítalans , til dæmis lækna sem fara fjórum sinnum á ári á nokkrar heilsugæslustöðvar á landsbyggðinni og geta svo sinnt eftirfylgninni með því að vera í fjarfundasambandi . Ásgeir hleður arkitekta hússins miklu lofi en þeir eru hjónin Sigríður Magnúsdóttir og Hans Olav Andersen á Teiknistofunni Tröð . Hann segir að þau hafi reynst ákaflega smekkvís og útsjónarsöm enda beri byggingin þess merki . Undir þau orð er hægt að taka því húsið er afskaplega fallegt . Veggirnir eru að sjálfsögðu flestir hvítir eins og á öðrum sjúkradeildum en hvíti liturinn er brotinn upp með ýmsu móti , ekki síst með viði sem er mjög áberandi og notaður á nýstárlegan hátt . Gluggar eru stórir og standa gjarnan út úr veggnum sem eykur sjónsviðið verulega . Margt er athyglisvert í búnaði spítalans . Til dæmis er loftræstingu þannig háttað að hægt er að stjórna loftstraumi inn eða út úr herbergjum með því að mynda ýmist undir - eða yfirþrýsting . Með því móti er hægt að sporna gegn því að bakteríur berist inn eða út úr herbergjum . Ásgeir leggur áherslu á að þótt spítalinn sé vissulega vel búinn sé þar enginn íburður . Hann sýnir blaðamanni skrifstofur sem eru 11 m 2 að stærð og hýsa almennt tvo lækna . " Þetta er fyrst og fremst skynsamlegt hús fyrir góða starfsemi , " segir Ásgeir og full ástæða til að óska honum og raunar okkur öllum til hamingju með nýja Barnaspítalann .